熟悉形勢專攻谷草 火車直闖繼續發威
2024年04月15日 15:50
東網電視
更多新聞短片
潘明輝今季谷戰威力大,再騎「天足貓」力爭3連勝。
潘明輝過往喺澳洲學藝打響名堂,被當地稱為火車潘,可惜返港之後,呢架火車嘅里程就唔係太順,歷季成績相當反覆,今季支持唔算太多,加上開齋遲,其後又試過兩個月守齋,而且仲被罰停賽,目前11W都可以講係得來不易。
不過睇番潘明輝今季成績,由於坐騎向來唔算突出,喺有限支持下睇餸食飯,總算喺跑馬地把握機會,搵到場地形勢,可以造就以弱勝強嘅局面,今季已視為搶分主場,單就今季11W之中,8W來自跑馬地。當然以潘明輝嘅能力,又豈會只識跑谷草,只係有時際遇唔順,亦要隨遇而安,正如今期周三晚雖然只騎3件,但就唔代表無餐士。
人馬合作力爭3連勝嘅「天足貓」,上場升班贏馬,喺不為人注意下竟然一放到底,殺低「常常有餘」同「無限美麗」,完全係火車潘把握到賽事形勢,以弱勝強,今次再跑,亦唔會太惹飛,呢次仲排黃金1檔,威力肯定有增無減。
仲有為威哥出戰嘅「獵狐者威」,五班馬表現反覆可以理解,今次於有利檔位加持下,話唔定又會再次變身,想搏冷火車潘絕對係一個理想指標。